**HD – oplæg til generalforsamlingen den 22. marts 2024**

**Bemyndigelse til DBK’ bestyrelse om ændring af HD-krav ved stambogsføring**

**Baggrund**

Dansk Breton Klubs bestyrelse har i 2022 og 2023 samt ved indgangen til det nye år i lighed med andre racer konstateret, at racens HD-status kraftigt har forskubbet sig i en negativ retning - fra tæt på HD-status B til HD-status C.

Denne forskydning kan ikke tilskrives en omlægning af aktive opdrætters brug af bretons i avlen. Tværtimod. Til gengæld er det kommet frem, at protokollen for diagnosticering af HD hos hunde er justeret/opstrammet samt kombineret med brug af digitale fotos og aflæsning.

Man er åbenbart blevet bedre til at måle sundhedsmæssige udfordringer, hvor disse ikke findes og kendes i dagligdagen!

Der er derfor nødvendigt for klubben at revurdere gældende avls- og stambogføringskrav i forhold til HD, herunder indleder en drøftelse med Dansk Kennel Klub om ændring/justering af stambogføringskrav af bretons i Danmark. Eller udtrykt på en anden måde:

Klubben kan ikke leve med et rigidt krav om, at bretons i Danmark er underlagt avls- og stambogsføringskrav, som ubegrundet begrænser avlen af gode og dygtige bretons – og hunde, der sundhedsmæssigt må anses for at være i tiptop.

**Fakta**

Bretons – i Danmark og internationalt – er firkantede af bygning med et faldende kryds bag på. Bretons eksteriør og bygning medfører, at bretons ud fra aftalte protokoller vil ligge tæt på status C.

Klubben og dens aktive opdrætter har af DKK siden 2006 været underlagt krav om HD-fotografering med efterfølgende begrænsninger for hunde med HD-status D og E.

Klubben egne retningslinjer for brug af hunde med HD C har i respekt for DKK’s sundhedskrav været styret med udgangspunkt i hundenes indekstal.

Klubben har generelt været af den opfattelse, at bretons diagnosticeret med HD (status C-D-E) på ingen måde er kendt for at have fysiske skavanker, herunder smerter og begrænset levetid.

Klubben og dens aktive opdrættere har loyalt over for disse krav arbejdet for at sikre avl af en sund breton. Med brug af ”indeks” har klubben beviseligt skubbet status fra C mod status B. Dette med hunde med status A og B – kombineret med hunde, hvor status var C, men hvor det samlede indeks var over 200.

Klubbens og opdrætternes avlsarbejde gennem rigtig mange år fremstår nu som spild af tid, og den nuværende situation er en urimelig udfordring af klubben og racen.

Der må således rejses tvivl om de nuværende avls- og stambogføringsregler er rimelige og til gavn for racen i Danmark.

**Anbefaling**

I forhold til ovenstående betragtninger anbefales nedenstående tiltag.

Bestyrelsen får generalforsamlingens mandat til at indlede drøftelser med Dansk Kennel Klub (DKK)om ophævelse/ændring af de nuværende HD-fotokrav.

Bestyrelsen har i forlængelse af disse drøftelser mandat til at indgå aftaler med DKK, der bløder op på de nuværende krav.

Bestyrelsen bemyndiges til at fastsætte nye retningslinjer for brug af hanhunde i forhold til klubbens nuværende retningslinjer for avl. Dette med udgangspunkt i tidligere retningslinjer for godkendelse af en hanhund. Dog således at hanhunde med HD C kan indgå på lige fod med andre hanhunde.  
*(Brug af indekstal vurderes med udgangspunkt i drøftelserne med DKK – jf tidligere retningslinjer)*

Bestyrelsen bemyndiges til at ajourføre klubbens nuværende retningslinjer for avl med bretons med udgangspunkt i ovenstående.

Bestyrelsen bemyndiges til at indarbejde ikke præmierede tæver i disse retningslinjer, så jagtduelige tæver kan anvendes i avlen med klubbens billigelse og opbakning. De kan komme ind under en parring, som kommer til at hedde vejledt parring på hjemmesiden.

De ajourførte retningslinjer fremlægges til formel godkendelse på generalforsamlingen i foråret 2025.

Sandby, den 1. marts 2024

Avlsvejledningen

Søren Stenhøj Thomas Severinsen